題韋同年聚遠閤
作者：王炎
朝代：宋

paragraphs: 塵蒙萬家市，中有壺公天。
翬飛倚空翠，吞納無中邊。
江遠益淵回，山遠益清妍。
雲霞之斂散，竹樹之芊綿。
羽鱗之翔泳，舟車之往還。
物色四面來，輸入簷楹間。
境遠心亦遠，意將隘人寰。
我嘗觀洞庭，水與天相連。
流光浮玉鏡，萬象皆包涵。
又嘗登天柱，衆丘如髻鬟。
孤鴻滅沒處，寓目行中原。
蓬轉墮江城，此身縛微官。
今代韋表微，懶著進取鞭。
尚記千佛名，亦許時扣關。
自疑脫凡骨，揖此樓居仙。
江山開畫笥，使我思悠然。
是中有真趣，可得不可傳。
客至勿揮麈，但與浮觥船。